b'\n_START_ARTICLE_\n\xc4\x8crna piramida\n_START_SECTION_\nZgradba\n_START_PARAGRAPH_\nPiramida je bila prvotno visoka okoli 75 m. Stranica je merila 105 m, naklon stransikh ploskev pa 57\xc2\xb0. Za piramide iz Srednjega kraljestva je zna\xc4\x8dilno, da so niso bile zgrajene iz kamna, ampak iz blatnih zidakov in gline in oblo\xc5\xbeene s kamnom. Na talni vi\xc5\xa1ini \xc4\x8crne piramide sta bila vhod na dvori\xc5\xa1\xc4\x8de in pogrebni tempelj, obdana z dvojnim obzidjem. Med obzidjema je deset grobnic, vklesanih v \xc5\xbeivo skalo. Vr\xc5\xa1ni kamen piramide, piramidion, je bil popisan z napisi in verskimi simboli. Nekateri so bili kasneje spraskani, kar je raziskovalce privedlo do zaklju\xc4\x8dka, da piramidion nikoli ni bil postavljen na vrh piramide ali da je bil oskrunjen med Ehnatonovo vladavino. _NEWLINE_Pod zemljo je zapletena mre\xc5\xbea hodnikov in prehodov. Vladarjev del pogrebnih prostorov je bil ve\xc4\x8dinoma nedotaknjen. V njih je bil sarkofag in kanopski vr\xc4\x8di, \xc4\x8deprav faraon ni bil pokopan tukaj. Pogrebni prostori obeh kraljic so bili vlomljeni in izropani. Pod zemljo so \xc5\xa1e \xc5\xa1tiri druge pogrebne sobe. Komu so bile namenjene, ni znano. Za dve se domneva, da sta pripadali faraonu Amenemhetu IV. in kraljici Sobekneferu. _NEWLINE_\xc4\x8crna piramida je orientirana v smeri vzhod-zahod in ima dva vhoda: enega na jugovzhodnem in drugega na jugozahodnem vogalu. Jedro nadzemnega dela piramide je iz blatnih zidakov brez notranjih kamnitih zidov, verjetno zato, da bi bila \xc4\x8dim la\xc5\xbeja, ker stoji zelo blizu Nila. Tla, na katerih stoji, so namre\xc4\x8d glinasta in ne bi prenesla velike te\xc5\xbee. Prete\xc5\xbeka piramida bi se za\xc4\x8dela pogrezati, tako kot Sneferujeva Zlomljena piramida kak\xc5\xa1nih sedem stoletij pred tem. Razdalja med njima je pribli\xc5\xbeno 1,5 km. _NEWLINE_Zunanja obloga iz apnenca je bila na jedro pritrjena z razcepljenimi klini. Ko so se podzemni prostori za\xc4\x8deli ru\xc5\xa1iti, so jih graditelji podprli s tramovi in jih obzidali, vendar so se vsi posegi izkazali za prepozne. _NEWLINE_Pogrebni sobi kraljice Aat in kraljice z neznanim imenom sta bili izropani. V Aatini sobi je bil sarkofag, podoben faraonovemu. V obeh sobah so arheologi na\xc5\xa1li veliko predmetov, ki so jih roparji spregledali, med njimi tudi kanopske vr\xc4\x8de kraljice Aat. _NEWLINE_Ko se je piramida za\xc4\x8dela posedati, je postala proro\xc4\x8den vir gradbenega materiala, tempelj pa so do Trinajste dinastije doma\xc4\x8dini uprabljali za ka\xc5\xa1\xc4\x8do. Nekaj najdb ka\xc5\xbee, da kak\xc5\xa1ni sto let kasneje kompleks posku\xc5\xa1ali obnoviti. To se je morda zgodilo v \xc4\x8dasu, ko sta bila na severni strani zunanjega obzidja v dveh od desetih ja\xc5\xa1kastih grobnic pokopana faraon Auibre Hor in njegova princesa Nubheteptikhered.\n_START_SECTION_\nPomanjkljivosti\n_START_PARAGRAPH_\n\xc4\x8crna piramida s \xc5\xa1tevilnimi \xc5\xa1irokimi podzemnimi hodniki je imela ve\xc4\x8d pomanjkljivosti. Zgrajena je bila v najni\xc5\xbeji regiji Egipta samo 10 m nad morsko gladino, podzemni prostori pa so bili preobse\xc5\xbeni in niso mogli vzdr\xc5\xbeati te\xc5\xbee stropa. Piramida tudi sama ni bila dovolj \xc4\x8dvrsta, ker je bila zgrajena iz blatnih zidakov in ne iz kamna. Majhna nadmorska vi\xc5\xa1ina in nestabilno gradivo sta omogo\xc4\x8dila, da je podtalnica iz Nila pronicala v njene stene in povzro\xc4\x8dila pogrezanje in pokanje piramide.\n_START_SECTION_\nRopanje\n_START_PARAGRAPH_\nPo egiptovski revoluciji leta 2011 se je za\xc4\x8delo ropanje arheolo\xc5\xa1kega najdi\xc5\xa1\xc4\x8da.'